b'\n_START_ARTICLE_\nBiserica de lemn din Gialacuta\n_START_PARAGRAPH_\nBiserica de lemn din Gialacuta, comuna Br\xc4\x83ni\xc8\x99ca, jude\xc8\x9bul Hunedoara a fost ridicat\xc4\x83 la mijlocul secolului al XVII-lea. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d. Figureaz\xc4\x83 pe lista monumentelor istorice, cod LMI HD-II-m-A-03319.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica Sfin\xc8\x9bii Arhangheli domin\xc4\x83, de pe deal, satul risipit \xc3\xaen vale \xc8\x99i pe coaste \xc8\x99i care nu mai are dec\xc3\xa2t \xc8\x99apte locuitori. S-a p\xc4\x83strat, prin tradi\xc8\x9bie, c\xc4\x83 \xc3\xaenainta\xc8\x99a ei mult mai mic\xc4\x83, a fost la locul numit \xe2\x80\x9eV\xc3\xa2rtoape\xe2\x80\x9d. Momentul \xc3\xaen\xc4\x83l\xc8\x9b\xc4\x83rii l\xc4\x83ca\xc8\x99ului existent, se consider\xc4\x83 c\xc4\x83 este \xc3\xaen miezul secolului al XVII-lea, v\xc4\x83leatul st\xc4\x83ruind poate \xc3\xaen pragul de sus al u\xc8\x99ii de vest, \xc3\xaengropat sub tencuial\xc4\x83._NEWLINE_Dimensiunile \xc3\xaei sunt modeste: laturile lungi de 8m, \xc3\xaen\xc4\x83l\xc8\x9bimea de 1,70m, iar forma arhaic\xc4\x83, o nav\xc4\x83 dreptunghiular\xc4\x83 cu partea de vest \xc8\x99i est nedecro\xc8\x99ate, poligonale cu trei laturi._NEWLINE_Clopotni\xc8\x9ba, de peste pronaos, cu foi\xc8\x99or \xc3\xaen console \xc8\x99i coif, a fost ad\xc4\x83ugat\xc4\x83 t\xc3\xa2rziu (secolul XIX), ca \xc8\x99i \xc8\x99opronul, de form\xc4\x83 poligonal\xc4\x83, \xc3\xaenconjurat cu palanc, rostuit pentru m\xc4\x83rirea spa\xc8\x9biului. \xc3\x8en eleva\xc8\x9bia interiorului s-a folosit modelul obi\xc8\x99nuit, pentru pronaos (tavan drept) \xc8\x99i naos (bolt\xc4\x83 \xc3\xaen leag\xc4\x83n), mai aparte fiind cel al altarului \xe2\x80\x93 o bolt\xc4\x83 joas\xc4\x83, pu\xc8\x9bin curbat\xc4\x83, tangent\xc4\x83 la laturile poligonului._NEWLINE_Cu peste cinci decenii \xc3\xaen urm\xc4\x83 pere\xc8\x9bii au fost tencui\xc8\x9bi pe dinafar\xc4\x83, dar \xc8\x99i la interior, peste o prea posibil\xc4\x83 decora\xc8\x9bie pictat\xc4\x83, datorat\xc4\x83 unuia dintre zugravii de la care au r\xc4\x83mas m\xc4\x83rturii (Constantin sau autorul picturii de la Certejul de Jos). Din t\xc3\xa2mpla secolului al XVIII-lea se p\xc4\x83streaz\xc4\x83 trei pre\xc8\x9bioase icoane: Maria cu Pruncul; Sf\xc3\xa2ntul Nicolae, Is. Hs., (ajunse \xc3\xaen depozitul de la Or\xc4\x83\xc8\x99tie) al c\xc4\x83ror realizator, familiar prin roadele h\xc4\x83rniciei \xc8\x99i talentului s\xc4\x83u (semnalate la T\xc3\xa2rnava, Furc\xc8\x99oara, R\xc4\x83dule\xc8\x99ti, Certejul de Jos, Ciungani, Basarabasa, Zam, Oci\xc8\x99or \xc8\x99.a.), r\xc4\x83m\xc3\xa2ne doar presupus c\xc4\x83ci nu am aflat, p\xc3\xa2n\xc4\x83 acuma, nici o pies\xc4\x83 semnat\xc4\x83._NEWLINE_Spre sf\xc3\xa2r\xc8\x99itul secolului al XIX-lea, o compozi\xc8\x9bie alegoric\xc4\x83, arbori \xc3\xaen ipostaza anotimpurilor, a fost zugr\xc4\x83vit\xc4\x83 pe tavanul pronaosului; o scen\xc4\x83 din genez\xc4\x83, pe timpanul de vest al naosului; \xe2\x80\x9eCel vechi de zile\xe2\x80\x9d, pe bolta altarului.\n_START_SECTION_\nEpitaf pentru o bisericu\xc8\x9b\xc4\x83 de lemn\n_START_PARAGRAPH_\nCenu\xc8\x99a a \xc3\xaenc\xc4\x83 unei bisericu\xc8\x9be de lemn \xc3\xaengra\xc8\x99\xc4\x83 p\xc4\x83m\xc3\xa2ntul locului pe care l-a slujit timp de trei secole \xc8\x99i jum\xc4\x83tate. A ars \xc3\xaen 19 martie 2012, la pr\xc3\xa2nz, din pricina unui foc sc\xc4\x83pat de sub control. Nu au mai fost recuperate dec\xc3\xa2t o g\xc4\x83leat\xc4\x83 cu sfinte vase din por\xc8\x9belan (scoase din uzul liturgic), toaca de fier, tabla acoperi\xc8\x99ului \xc8\x99i mici fragmente din clopotul de bronz. \xc3\x8enc\xc4\x83 o dat\xc4\x83, neglijen\xc8\x9ba, indiferen\xc8\x9ba, produc pierderi ireparabile, iar cele nou\xc4\x83 suflete care mai tr\xc4\x83iesc \xc3\xaen Gialacuta, au r\xc4\x83mas \xc8\x99i f\xc4\x83r\xc4\x83 ultima lor m\xc3\xa2ng\xc3\xa2iere, bisericu\xc8\x9ba str\xc4\x83mo\xc8\x99ilor lor.'